Intal 2003 il 43% dai galizians al declarave di fevelâ simpri inte sô lenghe proprie, intal 2008 a fâlu a son stâts il 30%. Al è un dai dâts che a saltin fûr de inchieste su lis condizions di vite des fameis fate dal Istitût Galizian di Statistiche vie pal 2008 e publicade ta chestis zornadis. Une part di cheste pierdite e je leade al aument dal numar di personis che intal 2008 a àn declarât di fevelâ plui par galizian che par castilian, ven a dî il 26,4%. Ta chei cinc agns, dut câs, a son cressûts ancje chei che a àn declarât di doprâ plui il castilian che no il galizian (22,5%) o dome il castilian (20,1%). Tal 2008, duncje, chei che a àn dite di fevelâ dome o massime par galizian a son stâts il 56,4%, cuintri dal 61,2% dal 2003. Si trate di une diminuzion che e preocupe inmò di plui se si pense che tra i fruts tra i 5 e i 14 agns chei che a fevelin dome par castilian a son il 29,6% cuintri dal 15% di chei che a fevelin dome par galizian. E che il procès di alfabetizazion e di scolarizazion par galizian al fasi fature a vignî indenant si lu viôt ancje dai dâts su la scriture: dome il 15% des personis e declare di scrivi par solit par galizian, cuintri dal 83% di chei che lu fasin par castilian.
Inmò plui penze e je la situazion intal Bierzo, o sei la provincie de Castilie e León dulà che si fevele par galizian. Achì a son sù par jù 23 mil lis personis che a doprin cheste lenghe, plui altris 10 mil che a son emigradis tai centris dongje. Il galizian al ven fevelât dal 60% des personis cun passe 65 agns, invezit tra i zovins la percentuâl e je sì e no dal 3%. Tal Bierzo però il galizian al è presint dome intun pôcs di istitûts scolastics e dome tant che materie opzionâl par une ore a setemane. I ativiscj pai dirits linguistics di chest teritori a domandin duncje azions di politiche linguistiche plui fuartis no dome inte scuele, ma ancje inte aministrazion publiche, te toponomastiche, te justizie e te sanitât. Un moment impuartant par fâ dai pas indenant al podarès jessi il rignuviment dai acuardis sul galizian tra il guvier de Galizie e chel de Castilie e León in program tal Avost dal 2011.
Font: Vieiros Galiza Hoxe, 15/04/10; La Voz de Galicia, 13/04/10
fur_Latn fur_Latn glg_Latn